钦定古今图书集成/历象汇编/庶征典/第187卷 > 《瑞莲赋》〈有序〉申时行
## 钦定古今图书集成/历象汇编/庶征典/第187卷 > 《瑞莲赋》〈有序〉申时行

“惟圣皇御历十有四年，道化滂流，和气翔洽。于时崇慈宁之新构，备尊养之上仪。大孝潜孚，灵贶昭合。乃有嘉莲献异，重台发祥，万乘临观，六宫燕喜。信熙时之上瑞，馨德之贞符。爰付丹青，用垂琬琰，命臣等赋之。臣谨拜手稽首，而作赋” 曰：

若夫“璇宫壮丽，紫殿巍峨；接蓬莱之仙苑，环太液之
恩波。渟泓元泽，酝酿醇和；欣嘉生之咸鬯，纷灵瑞其
何多。宛彼芙蕖，嫣然沼沚；载以文罂，陈之金戺。覆碧
叶兮田田，漾清涟兮泚泚。被茝纫兰，抽黄曳紫。既冉
冉以流馨，复重重而结绮。尔其艳外生艳，华中吐华。
剖碧房兮敷绛萼，幻珠实兮成丹葩。粲英英其叠起，
芬郁郁其交加。乃若旭日方升，卿云有烂，初抱赤兮
若倾，忽飞丹兮若炼。如盘如盖，临金掌以曈昽；非雾
非烟，照虹梁而璀璨。又若桂轮乍满，蕙露初零，凝清
辉兮湛湛，漱芳润兮盈盈。绀宇层楼，接银潢而潋滟；
云鬟高髻，开宝镜以晶荧。又若凉雨才收，薰风徐送，
濯云锦兮澄鲜，舞霓裳兮飞动。凌波绰约，宛洛浦之
惊鸿；翙羽蹁跹，悦秦台之仪凤。至于星敷电发，雾变
霞蒸；触景而生态，随物而赋形。纵他卉之秾丽，未若
兹花之最灵。观其托体慈闱，敷荣秘殿；映藻井以生
妍，傍绮疏而呈倩。炜煌三秀之庭，摇曳五明之扇；载
色载笑，如承长乐之欢；来游来观，每荷重瞳之眷。诧
神物之有知，信人寰”之创见。岂比夫骈花并实，连理
分枝。望舒生于汉圃，《合欢》产于唐池。太华峰头，徒咏
如船之异；麻姑坛上，虚传变碧之奇。斯盖重申之祐
命，特显象于昌期。猗欤吾皇，德如虞圣。时业业以忧
勤，日夔夔而祗敬。承颜顺志，极尊养之隆；解愠阜财，
布宽仁之令。故珍贶骈臻，而奇祥叠应。绳绳继继，用
彰累叶之休。赫赫明明，式表重华之盛。尚增修于元
德，庶永承乎天庆。